Gauteng-dokters word nie vir oortyd betaal nie, sê DAJack Bloom, DA-LP (Foto: DA-webwerf) Die departement van gesondheid in Gauteng moet dringend verduidelik waarom dokters nie oortydbetaling ontvang nie en dit so vinnig as moontlik regstel, het die Demokratiese Alliansie Sondag gesê. Talle dokters by Gauteng-staatshospital word nie vir oortydwerk betaal nie en het gehoor dat die departement “nie geld het om hulle te betaal nie”, het Jack Bloom, woordvoerder vir die DA, gesê. “Ek het berigte ontvang dat dokters by Tembisa, Leratong en Yusuf Dadoo-hospitale, en moontlik ook by ander hospitale, nie oortydbetaling ontvang nie,” het hy verduidelik. Sommige dokters by Chris Hani Baragwanath-hospitaal het ook te min betaling vandeesmaand ontvang, maar het gehoor dat dit ŉ administratiewe kwessie is wat opgelos moet word. Boy Ngobeni, departementshoof, het egter skriftelik bevestig dat die departement van gesondheid opdrag gegee het dat oortydbetalings nie gedoen moet word aan mediese beamptes nie. Dit volg ná alle nuwe mediese aanstellings gestaak is en die vermoë van hospitale, om voldoende gesondheidsorg te bied, hierdeur geraak word, het Bloom bygevoeg. Dokters dreig nou om op te hou om in die aande, oor naweke en op openbare vakansiedae te werk. “Die departement moet dringend verduidelik waarom dokters te min betaal word en dit so vinnig as moontlik regstel,” het Bloom gesê.